Europos Parlamento ir Tarybos Direktyva 1999/3/EB
1999 m. vasario 22 d.
dėl jonizuojančiąja spinduliuote apdorotų maisto produktų ir maisto komponentų Bendrijos sąrašo patvirtinimo
EUROPOS SĄJUNGOS EUROPOS PARLAMENTAS IR TARYBA,
atsižvelgdami į Europos bendrijos steigimo sutartį, ypač į jos 100a straipsnį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
laikydamiesi Sutarties 189b straipsnyje nustatytos tvarkos [3] ir remdamiesi 1998 m. gruodžio 9 d. Taikinimo komiteto patvirtintu bendru tekstu,
kadangi 1999 m. vasario 22 d. Europos Parlamento ir Tarybos direktyvos 1999/2/EB dėl valstybių narių įstatymų, susijusių su jonizuojančiąja spinduliuote apdorotais maisto produktais ir jų komponentais, suderinimo [4], toliau - pagrindų direktyva, 4 straipsnio 1 ir 2 dalyse numatyta sudaryti maisto produktų, kurie, be visų kitų dalykų, gali būtų apdorojami jonizuojančiąja spinduliuote, sąrašą; kadangi minėtas sąrašas bus sudaromas etapais;
kadangi džiovintos aromatinės žolės, prieskoniai ir augaliniai pagardai dažnai užteršiami ir (arba) apkrečiami visuomenės sveikatai žalingais organizmais bei jų metabolitais;
kadangi taip užterštų ir (arba) apkrėstų maisto produktų nebeleidžiama apdoroti fumigantais, įskaitant etileno oksidą, dėl jų likučių nuodingo poveikio;
kadangi jonizuojančioji spinduliuotė yra veiksminga minėtų medžiagų pakeitimo priemonė;
kadangi tokį apdorojimą patvirtino Maisto produktų mokslinis komitetas;
kadangi dėl to toks apdorojimas yra svarbus siekiant apsaugoti visuomenės sveikatą,
PRIĖMĖ ŠIĄ DIREKTYVĄ:
1 straipsnis
1. Atsižvelgiant į Bendrijos leidžiamų produktų sąrašą, kurį reikės sudaryti pagal pagrindų direktyvos 4 straipsnio 3 dalies antrąją pastraipą, patvirtinamas pirmasis Bendrijos leidžiamų maisto produktų ir maisto komponentų, toliau - maisto produktai, kuriuos galima apdoroti jonizuojančiąja spinduliuote, sąrašas bei didžiausios tam tikslui leistinos dozės.
2. Šie produktai gali būti apdorojami jonizuojančiąja spinduliuote tik laikantis pagrindų direktyvos nuostatų. Visų pirma taikomi pagrindų direktyvos 7 straipsnio 3 dalyje numatyti bandymų metodai.
3. Priede išvardijami maisto produktai, kuriuos galima apdoroti jonizuojančiąja spinduliuote, ir nurodoma didžiausia bendra vidutinė sugertoji dozė.
2 straipsnis
Valstybės narės negali drausti, riboti ar trukdyti prekiauti maisto produktais, kurie buvo apšvitinti laikantis pagrindų direktyvos bendrųjų nuostatų ir šios direktyvos nuostatų, dėl to, kad šie produktai buvo tokiu būdu apdoroti.
3 straipsnis
Visi šios direktyvos pakeitimai priimami Sutarties 100a straipsnyje nustatyta tvarka.
4 straipsnis
Iki valstybės narės priima įstatymus ir kitus teisės aktus, kurie, įsigalioję iki 2000 m. rugsėjo 20 d., įgyvendina šią direktyvą, kad būtų leidžiama prekiauti apšvitintais maisto produktais, kurie atitinka šią direktyvą, ir juos vartoti.
Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Tokios nuorodos darymo tvarką nustato valstybės narės.
5 straipsnis
Ši direktyva įsigalioja septintą dieną po jos paskelbimo Europos Bendrijų oficialiame leidinyje.
6 straipsnis
Ši direktyva skirta valstybėms narėms.
Priimta Briuselyje, 1999 m. vasario 22 d.